Source: http://www.mikkeli.fi/uutinen/kaupunginhallitus-1142016
Timestamp: 2017-10-23 19:08:21+00:00

Document:
Kaupunginhallitus 11.4.2016 | Mikkeli
Etusivu ›› Uutinen ›› Kaupunginhallitus 11.4.2016
11.4.2016 - 17:11
Kaupunginhallitus 11.4.2016
Kaupunginhallitus teki päätökset esitysten mukaisesti.
§129: Kulttuuri-, nuoriso- ja liikuntapalveluiden palveluverkkopäivitys
Kaupunginhallitukselle luovutettiin palveluverkkopäivitys (linkki kohtaan Päätöksenteko > Työryhmät). Päivityksessä on linjauksia palveluista ja toimenpide-ehdotuksia.
Selvityksessä linjataan, että Mikkelissä tulee olla ainakin
- toimintaedellytykset (kohtuullinen avustustaso) kolmannen sektorin kulttuuri- ja liikuntajärjestöjen ym. toimijoille
- monipuoliset liikuntapaikat
- nuorisotilat
- taidemuseo
- kaupunginorkesteri
- ammattiteatteri.
Tavoitteena myös on, että kaupungissa on yhteinen ”yhdistysten ja seurojen talo”, joka on paikka kokoontumiseen ja harrastamiseen. Paikkana voisi toimia esimerkiksi Vanha sotku, Urpolan kartano tai Päämajakiinteistö.
Kaupunginhallitus päätti lähettää selvityksen lausunnolle aluejohtokuntiin ja nuorisovaltuustolle sekä kulttuuri-, nuoriso- ja liikuntalautakunnalle talousarviovalmisteluun toimenpiteitä varten.
§130: Etelä-Savon Työterveys Oy:n konsernitavoitteiden toteutuminen ja ajankohtaiset aiheet
Etelä-Savon Työterveys Oy:n toimitusjohtaja Pirkko Valtola ja yhtiön hallituksen puheenjohtaja Marita Orava esittelivät yhtiön toimintaa ja tavoitteiden toteutumista. Kaupunginhallitus merkitsi esittelyn tiedoksi.
§131: Mikkelin kaupungin hallintorakenteen uudistamisprosessin käynnistäminen
Kaupunginhallitus merkitsi tiedoksi valmistelun ajankohtaiskatsauksen.
§132: Paikallinen sopimus/Soten palvelutuotantoyksikön lääkäreiden puhelinpäivystys
Kaupunginhallitus hyväksyi paikallisen sopimuksen lääkärien puhelinpäivystyksen toteuttamisesta. Lääkäreille maksetaan virka-ajan ulkopuolisesta puhelinpäivystyksestä erillisen sopimuksen mukaan. Korvauksen suuruus on 35 – 50 euroa tunnissa, summa määräytyy ajankohdan ja lääkärin pätevyyden tai työkokemuksen pituuden mukaan. Sopimus on voimassa vuoden 2016 loppuun asti.
§133: Harkinnanvaraiset palkattomat vapaat säästösyistä
Kaupunginhallitus hyväksyi linjaukset henkilöstön harkinnanvaraisten palkattomien vapaiden myöntämiseksi. Harkinnanvaraisilla palkattomilla vapailla on mahdollista säästää henkilöstömenoissa.
Vapaata voi pitää 1 – 14 päivää, tietyissä tilanteissa jopa 28 päivää, mikäli vapaille ei oteta sijaista ja mikäli yksikön työtilanne sen sallii.
§134: Palvelujohtajan viran täyttäminen
Kaupunginjohtaja valitsi palvelujohtajaksi restonomi (yamk) Mia Hassisen.
§135: Lausunto eduskunnan apulaisoikeusasiamiehelle - Kauriansalmen kylät ry:n kirje
Kauriansalmen Kylät ry on lähettänyt eduskunnan oikeusasiamiehelle kantelun Mikkelin kaupungin luottamushenkilöiden ja virkamiesjohdon menettelystä Mikkelin kaupungin, Suomenniemen kunnan ja Ristiinan kunnan välisen kuntaliitossopimuksen noudattamisessa. Asia koskee kevyenliikenteenväylän rakentamista.
Kaupunginhallitus antoi selvityksen asiasta oikeusasiamiehelle.
§136: Anttolan Urheilijat ry:n avustushakemus suunnistuksen Huippuliigan osakilpailun televisiointikustannuksiin
Kaupunginhallitus myönsi 5000 euroa tapahtuman televisiointikustannuksiin.
§137: Osallistuminen Kevan Kaari-työhyvinvointikyselyyn
Kaupunginhallitus päätti osallistua työhyvinvointikyselyyn.
§138: LISÄPYKÄLÄ: Mikkelin kaupungin 5. kaupunginosan (Nuijamies) kortteleiden 24, 26, 28, 29 ja 30 sekä katu- ja virkistysalueiden asemakaavan muutos / Vanha kasarmialue
Kaupunginhallitus käsitteli kaavamuutoksen 29.3.2016, mutta sen jälkeen oli huomattu, että vanhan kasarmialueen ns. aliupseerikerhon rakennuksesta puuttui suojelumerkintä (sr). Merkinnästä oli sovittu huhtikuussa 2015 kaupungin ja ELY-keskuksen välillä.
Kaupunginhallitus hyväksyi suojelumerkinnän lisäyksen kaavaan.

References: §129

§130

§131

§132

§133

§134

§135

§136

§137

§138